कक्राझार , 20 नभेम्बरः कक्राझार सहरनि सान्जा फार्से साखाथियाव थानाय सत' आदाबारि गेलेग्रा फोथारआ खुंजानाय 18 थि खोला कक्राझार दख'रा गामियारि जोलुर बादायलायनाया 19 नभेम्बरखालि जोबलांबाय । बे टुर्नामेन्टनि जोबथा एबा फाइनाल मेचखौ शिलापथार गामि आरो बेलगुरि राभापारा हरिनागुरि गामिनि गेजेराव जोबोद नाजालायनायनि गेजेरजों मुहिथावै गेलेदों । बे फाइनाल बादायलायनायाव शिलापथार गामिया बेलगुरि राभापारा हरिनागुरि गामिखौ 2.0 गलजों फेजेन्नानै सेम्पियन ट्रफीखौ आवग्रिनो हायो । बे बादायलायनायाव शिलापथारनि थाखाय अन्जालु बसुमतारिआ गिबि गलखौ 21 मिनिटआव सोनो हादोंमोन । हान्जानि थाखाय 2 थि गलखौ खोरोम बसुमतारिआ 41 मिनिटआव जोसन्नो हानानै हान्जानि देरहानायनि मिजिंखौ गोरासिन खालामो । बेबादिनो मोननैबो हान्जानि गेजेराव नारा - नाथा जुजिलायनायनि गेजेरजों मेचनि सम जोबजासिमाव बेलगुरि गामिया शिलापथारनि हेथायै गल सोफिन्नो हायैआव मेचआ 2.0 गलजों जोबलाङो । देरहासार एबा सेम्पियन जानो हानाय शिलापथार हान्जाया मोनसे ट्रफीजों लोगोसे नोगोद 10.000 रां आरो रानार्सआप हान्जाया मोनसे ट्रफीजों लोगोसे नोगोद 7.000 रां बान्था महरै मोन्नो हायो । ओन्सोलाव रोंगथि गोनां गेलेगिरिफोरखौ थुलुंगाखांहोनो आरो समाजआव गेलेमु आबहावा सोरजिनायनि थांखिजों खोला कक्राझार दख'रा दुलाराय बर' फरायसा आफादआ आदाबारि गामिजों लोगो नांनानै बे जोलुर बादायलायनायखौ बान्जायदोंमोन । जोबथा एबा फाइनाल बादायलायनायाव देरहासार जानो हानाय हान्जानो बान्था गथायनायाव बाउखुंग्रि बियाबनि इउपिपिएलनि बिजाथि प्रतिभा ब्रह्म , मिरु एबसुनि सोलोंथाय नेहाथारि कास्टम बसुमतारि , कक्राझार इउएन एकाडेमिनि बिथोनगिरि कृष्णगपाल बसुमतारि आरो समाजयारि मावथि चक्रमनि ब्रह्मआबो बाहागो लादोंमोन । 
18 थि खोला कक्राझार दखरा गामियारि थाखोनि जोलुर बादायलायनाया जोबलांबाय